open-index/open-wikipedia-markdown huggingface dataset:
Assembly (γλώσσα προγραμματισμού)

Μια **συμβολική γλώσσα** (Αγγλικά: assembly language) είναι μια χαμηλού επιπέδου γλώσσα προγραμματισμού, δηλαδή μια γλώσσα πολύ κοντά στη γλώσσα μηχανής και στο υλικό του υπολογιστή. Κάθε συγκεκριμένη αρχιτεκτονική συνόλου εντολών, δηλαδή κάθε οικογένεια επεξεργαστών, έχει τη δική της συμβολική γλώσσα, η οποία δίνεται συνήθως από τον κατασκευαστή της.

Ένα πρόγραμμα σε γλώσσα μηχανής είναι ένα μοτίβο από bits στα οποία κωδικοποιούνται εντολές του επεξεργαστή και δεδομένα. Αυτό γίνεται πιο ευανάγνωστο αντικαθιστώντας τις ακολουθίες των bits με μνημονικά *σύμβολα*.
 
Για παράδειγμα ένας επεξεργαστής της αρχιτεκτονικής x86/IA-32 θα καταλάβει την εντολή σε
γλώσσα μηχανής:

```asm
10110000 01100001
```

Ένας προγραμματιστής όμως είναι πιο εύκολο να θυμάται την ισοδύναμη συμβολική αναπαράσταση, για παράδειγμα μια τυπική εντολή σε συμβολική γλώσσα είναι η εξής:

```asm
mov  al, 061h
```

που είναι συντομογραφία της αγγλικής λέξης move ("μετακίνησε"). Η εντολή αυτή μετακινεί τη δεκαεξαδική τιμή 61 (97 στο δεκαδικό σύστημα) στον καταχωρητή με το όνομα "al".

Η μετατροπή ενός προγράμματος από συμβολική γλώσσα σε γλώσσα μηχανής γίνεται από ένα συμβολομεταφραστή (assembler) και το αντίστροφο γίνεται από έναν αποσυμβολομεταφραστή (disassembler).

## Δείτε επίσης
* x86
* x86-64

## Βιβλιογραφία
* "Παραδείγματα Προγραμματισμού μικρο-Υπολογιστικών Συστημάτων 8080-8085",Γεώργιος Παπαδόπουλος,Σωτήρης Λεβέντης,Σταύρος Κουμπιάς,Γιάννης Κωνσταντινίδης, Πάτρα 1984.
* "8086 και 370 Assembly", Γιώργου Β.Θεοδώρου, Αθήνα 1985.

## Εξωτερικοί Σύνδεσμοι

* Εγχειρίδο Χρήσης AT91  του Χαρίδημου Βέργου και του Νικόλαου Κωστάρα.
* Αρχιτεκτονική Η/Υ ΙΙ - Συμβατική μηχανή και συμβολική γλώσσα , Δ. Σπινέλλης, ΟΠΑ.

Κατηγορία:Γλώσσες προγραμματισμού
Κοόρτις

Η **κοόρτις** ή **κοόρτη** (λατινικά: *cohors*, στα ελληνικά επίσης **σπείρα**) ήταν μονάδα του ρωμαϊκού στρατού στην αρχαία Ρώμη, υπομονάδα της ρωμαϊκής λεγεώνας. Στα χρόνια της δημοκρατίας, κοόρτεις έλεγαν τις μονάδες που συνεισέφεραν οι συμμαχικές προς τη Ρώμη ιταλικές πόλεις. Αφότου οι κάτοικοι των πόλεων αυτών απέκτησαν το δικαίωμα του Ρωμαίου πολίτη (89 π.Χ.), κάθε πόλη όφειλε να παρέχει μια μονάδα πεζικού σε καθεμιά από τις δύο υπατικές στρατιές. 

Η κοόρτις αποτελούνταν από 3 λόχους. Κάθε λόχος είχε 2 ουλαμούς. Ο αριθμός των ανδρών που είχε μια κοόρτις ποίκιλλε ανάλογα με τη δύναμη της λεγεώνας. Η λεγεώνα θεωρητικά είχε 6.000 άνδρες και επί δημοκρατίας 2 λεγεώνες αποτελούσαν μια στρατιά. Μια λεγεώνα από 4.200 άνδρες είχε δέκα κοόρτεις, που καθεμιά είχε 420 άνδρες. Τον καιρό της αυτοκρατορίας η κοόρτις είχε 600 άνδρες. 

Η διαίρεση της λεγεώνας σε κοόρτεις την κατέστησε πολύ πιο ευέλικτη σε σύγκριση με την ελληνική φάλαγγα. Μπορούσε έτσι να δώσει μάχη με ανοιχτό σχηματισμό, προσαρμοζόμενη εύκολα στις ιδιομορφίες του εδάφους και εκτελώντας ταχύτερα τις εντολές εν ώρα μάχης. Σε κοόρτεις επίσης διαιρούνταν η πυροσβεστική δύναμη της Ρώμης καθώς και η φρουρά των πραιτωριανών.

## Δείτε επίσης

* Ρωμαϊκός στρατός

Κατηγορία:Στρατιωτικοί σχηματισμοί της Αρχαίας Ρώμης
Καύδιον

Το **Καύδιον** (λατινικά: *Caudium*) ήταν ιταλική πόλη της Σαμνίτιδας στην Αππία Οδό, ανάμεσα στο Μπενεβέντο και την Κάπουα κάτω από το όρος Ταμπούρνο. Στη θέση της βρίσκεται σήμερα το χωριό Μοντεζάρκιο (Montesarchio). Ήταν η πρωτεύουσα της φυλής των Σαμνιτών Καυδίνων. Πολύ παλιά ήταν ανεξάρτητη πόλη ενώ στους αυτοκρατορικούς χρόνους έγινε πόλη ισοπολίτις της Ρώμης. Αργότερα προσαρτήθηκε στη Φαλερνία φυλή. Το όνομά της υπήρχε μέχρι τον 9ο μ.Χ. αιώνα.

## Παραπομπές


Κατηγορία:Σαμνίτιδα
Κατηγορία:Αρχαίες πόλεις της Ιταλίας
Καυδιανά δίκρανα

Τα **Καυδιανά δίκρανα** είναι στενωπός στη Σαμνίτιδα, στην Ιταλία, ανάμεσα στις απόκρημνες πλαγιές δυο ορέων της οροσειράς των σαμνιτικών Απεννίνων, κοντά στην πόλη Καύδιον. Πρόκειται για το όρος Βέτσιο (Veccio) ύψους 870 μέτρων προς νότον και για το όρος Σαουκόλι (Sauccoli) ύψους 708 μέτρων προς βορράν εκεί που σήμερα βρίσκεται το χωριό Αρπάγια (Arpaja). Από κει περνούσε η Αππία Οδός. 

Εκεί το 321 π.Χ. κατά τον Δεύτερο Σαμνιτικό Πόλεμο ο ρωμαϊκός στρατός ηττήθηκε κατά κράτος από τους Σαμνίτες, των οποίων ο στρατηγός Πόντιος Ερέννιος ανάγκασε τους νικημένους Ρωμαίους να περάσουν κάτω από έναν ταπεινωτικό ζυγό. Τον ζυγό αυτό σχημάτισαν τρία δόρατα σε σχήμα δικράνου, τα δύο μπηγμένα κάθετα στο έδαφος και το τρίτο πάνω τους σε σχήμα Π.

Κατηγορία:Μάχες ρωμαϊκού στρατού
Κατηγορία:Σαμνίτιδα
Κατηγορία:Ορεινά περάσματα
Κιγκινάτος

Ο **Λεύκιος Κουίνκτιος Κιγκινάτος** (*Lucius Quinctius Cincinnatus* ή απλώς *Cincinnatus*) ήταν πολιτικός και στρατιωτικός ηγέτης της αρχαίας Ρώμης, του οποίου η απέραντη αρετή εξαίρεται ως παροιμιώδης στη Ρωμαϊκή ιστορία. 
## Βιογραφία
Ήταν πατρίκιος και ανήκε στην οικογένεια των Κοϊντίων. 

Το 460 π.Χ. έγινε ύπατος. Ήταν πολύ δίκαιος, τόσο ώστε να μην ανακαλέσει από την εξορία το γιο του, Καίσωνα, που τον είχε εξορίσει η προηγούμενη αρχή. Στον Καίσωνα είχε επιβληθεί μεγάλο χρηματικό πρόστιμο, το οποίο για να πληρώσει ο πατέρας του έμεινε φτωχός σ' όλη του τη ζωή. Τελειώνοντας τη θητεία του, δεν δέχτηκε να επανεκλεγεί στο αξίωμα αυτό, θεωρώντας ότι κάτι τέτοιο θα ήταν παράνομο. Είχε ένα μικρό χωράφι πέρα από τον Τίβερη και ασχολήθηκε με την καλλιέργειά του. 

Το 458 π.Χ. ανακηρύχθηκε από την Σύγκλητο δικτάτορας, με την εντολή να πολεμήσει τους Αικούους, οι οποίοι πολιορκούσαν το στρατόπεδο του υπάτου Μινούκιου στο όρος Άλγιδο του Λατίου, το σημερινό Καστέλο ντ' Άλιο. Εν σώματι οι συγκλητικοί, φορώντας τις τηβέννους τους, πήγαν στον Κιγκινάτο να του αναγγείλουν ότι ανακηρύχθηκε δικτάτορας. Τον βρήκαν να καλλιεργεί το χωράφι του. Τους ζήτησε να περιμένουν, πήγε στο σπίτι του και φόρεσε την τήβεννό του κι έπειτα βγήκε να μιλήσουν. Την άλλη μέρα ξεκίνησε να πολεμήσει, νίκησε τους Αικούους και απεγκλώβισε τον Μινούκιο. Επέστρεψε στη Ρώμη, έκανε θρίαμβο και κατόπιν παραιτήθηκε από το αξίωμα του δικτάτορα. Ο χρόνος από την ανακήρυξή του σε δικτάτορα μέχρι την παραίτησή του ήταν 16 μέρες.

Πληροφορία μεταγενέστερων συγγραφέων σύμφωνα με την οποία το 439 π.Χ. ο Κιγκινάτος ανέλαβε, για δεύτερη φορά, δικτάτορας εναντίον του στασιαστή Σπουρίου Μαιλίου, αμφισβητείται. Και μάλλον εξυπηρετεί σκοπιμότητα: να καλυφθεί με το όνομα του Κιγκινάτου ο άδικος φόνος του Σπουρίου Μαιλίου, που συγκέντρωσε υποψίες όταν σε κάποια σιτοδεία φέρθηκε με υπερβολική ελευθεριότητα στο πλήθος. Παρέστησαν λοιπόν τον Μαίλιο ως στασιαστή και τον Κιγκινάτο ως τον δικτάτορα που κατέστειλε τη στάση κι επέβαλε το νόμο.

## Παραπομπές


Κατηγορία:Ρωμαίοι πολιτικοί
Κατηγορία:Στρατιωτικοί της Αρχαίας Ρώμης
Κατηγορία:Ρωμαίοι δικτάτορες
Κατηγορία:Ύπατοι της Ρωμαϊκής Δημοκρατίας
Γλωσσάριο

Με τον όρο **γλωσσάριο** κάποιοι νεοέλληνες χαρακτήριζαν παλαιότερα συναγωγές λέξεων που ανήκαν σε ειδικό επιστημονικό, τεχνολογικό, επαγγελματικό κλπ τομέα ή χώρο. Τα γλωσσάρια είναι ένα είδος έργου αναφοράς.

## Δείτε επίσης

*Γλωσσογράφος

## Παραπομπές

## Εξωτερικοί σύνδεσμοι

*Πολύγλωσση συλλογή με λεξικά και γλωσσάρια για μεταφράσεις - Lexicon AE

Κατηγορία:Λεξικογραφία
Κατηγορία:Σχεδιασμός βιβλίων
Επανέκθεση (μουσική)

**Επανέκθεση** στη μορφολογία της μουσικής ονομάζεται το τελευταίο τμήμα ενός έργου ή ενός μέρους έργου, στο οποίο ο συνθέτης ξαναπαρουσιάζει το θέμα ή τα θέματα του έργου. Αν υπάρχουν δύο θέματα, στην επανέκθεση παρουσιάζονται και τα δύο στην ίδια βασική τονικότητα και όχι, όπως στην έκθεση, το πρώτο στη βασική το δεύτερο στην τονικότητα της δεσπόζουσας ή στην τονικότητα της σχετικής μείζονας. Με αυτό τον τρόπο λύνεται η "ένταση" που δημιούργησε η διαφορά τονικοτήτων στην έκθεση και επέτεινε η επεξεργασία των θεμάτων σε πιο απομακρυσμένες τονικότητες στην ανάπτυξη. Συχνά η παρουσίαση των θεμάτων στην επανέκθεση είναι πιο συνοπτική από την παρουσίασή τους στην αρχική έκθεση.

Κατηγορία:Μουσική μορφολογία
Ιωάννης Μαλοκίνης

Ο **Ιωάννης Μαλοκίνης** (1880 – 1942) ήταν Έλληνας ολυμπιονίκης της κολύμβησης από τις Σπέτσες.

Καταγόταν από αρβανίτικη οικογένεια, η οποία είχε δράσει κατά την Επανάσταση του 1821. Οι αγώνες τον βρήκαν να υπηρετεί τη θητεία του στο θωρηκτό «Ύδρα». Κατέκτησε το χρυσό μετάλλιο στα 100 μέτρα ελεύθερο των ναυτών (όπου λάμβαναν μέρος μόνο Έλληνες ναύτες καραβιών που ήταν αγκυροβολημένα στο λιμάνι του Πειραιά), στους πρώτους σύγχρονους Ολυμπιακούς Αγώνες της Αθήνας, το 1896. Το αγώνισμα έγινε στην ανοιχτή θάλασσα, στη Ζέα, και ο Μαλοκίνης τερμάτισε πρώτος με 2:20:04. Πέθανε στον Πειραιά.

## Εξωτερικοί σύνδεσμοι
* Συνοπτική βιογραφία

## Παραπομπές


Κατηγορία:Έλληνες αθλητές της κολύμβησης
Κατηγορία:Έλληνες χρυσοί Ολυμπιονίκες
Κατηγορία:Κολυμβητές στους Θερινούς Ολυμπιακούς Αγώνες 1896
Κατηγορία:Έλληνες κολυμβητές στους Θερινούς Ολυμπιακούς Αγώνες
Μαρτίν Τορρίχος

Ο **Μαρτίν Τορρίχος** (*Martín Erasto Torrijos Espino*, 18 Ιουλίου 1963) είναι πολιτικός του Παναμά. Εξελέγη πρόεδρος της χώρας το 2004 έπειτα από τη νίκη του κόμματός του και των εταίρων του στις γενικές εκλογές εκείνης της χρονιάς και ορκίστηκε στο ύπατο αξίωμα για την περίοδο 2004-2009. Ανήκει στο Επαναστατικό Δημοκρατικό Κόμμα {PRD).

## Βιογραφία
Γεννήθηκε στο Τσιτρέ της επαρχίας Ερέρα, στις 18 Ιουλίου του 1963. Είναι γιος του ντε φάκτο Προέδρου (1968-78) της χώρας, Ομάρ Τορρίχος Ερρέρα (*Omar Torrijos Herrera*). Σπούδασε Πολιτικές Επιστήμες και Οικονομικά στο πανεπιστήμιο του Τέξας (Texas A&M University). Έκανε επίσης σπουδές στη βορειοδυτική στρατιωτική ακαδημία του Αγίου Ιωάννη, στο Γουινσκόνσιν των ΗΠΑ. Είναι παντρεμένος, με τρία παιδιά.

## Πρόεδρος
Επί προεδρίας του Ερνέστο Πέρες Μπαγιαδάρες (1994–1999) ήταν Υφυπουργός Εσωτερικών και Δικαιοσύνης. Ως υφυπουργός πέτυχε την υπογραφή νόμου με βάση τον οποίο ιδιωτικοποιήθηκαν όλες οι εταιρείες παροχής ύδρευσης στη χώρα. Στη συνέχεια το Δημοκρατικό Επαναστατικό Κόμμα επανέφερε ξανά τον παλαιό νόμο. Στις προεδρικές εκλογές του 1999 ήταν υποψήφιος του Δημοκρατικού Επαναστατικού Κόμματος (PRD), ηττήθηκε όμως από τη Μιρέια Μοσκόσο του κόμματος Arnulfista, ο σύζυγος της οποίας είχε ανατραπεί σε πραξικόπημα από τον πατέρα του Τορρίχος το 1968. 

Εξελέγη Πρόεδρος της χώρας στις 2 Μαΐου του 2004, ως υποψήφιος του PRD, στα πλαίσια συνασπισμού με άλλο μικρότερο κόμμα. Η ονομασία του συνασπισμού ήταν "Νέα Πατρίδα" (*Patria Nueva*). Εξελέγη με περίπου 47% των ψήφων?, με διαφορά 17 ποσοστιαίων μονάδων από τον κύριο αντίπαλό του υποψήφιο, Γκιγιέρμο Εντάρα (*Guillermo Endara*), πρώην Πρόεδρο της χώρας. Ο Τορρίχος ανέλαβε καθήκοντα την 1η Σεπτεμβρίου του 2004.

## Προεδρία
Η κυβέρνηση του Τορρίχος εστίασε σε συγκεκριμένα ζητήματα, όπως οι οικονομικές μεταρρυθμίσεις και η κοινωνική ασφάλεια. Επίσης, προώθησε το σχέδιο για την επέκταση της Διώρυγας του Παναμά, η οποία εγκρίθηκε σε εθνικό δημοψήφισμα, στις 22 Οκτωβρίου του 2006, με βάση το Σύνταγμα. Η πρόταση εγκρίθηκε με 78% υπέρ.

Το Νοέμβριο του 2006 κάλεσε ενεργά τις ΗΠΑ να αναγνωρίσουν την ανεξαρτησία του Πουέρτο Ρίκο. Στα τέλη Απριλίου του 2008 συναντήθηκε στην Κούβα με τον Ραούλ Κάστρο και συζήτησε το θέμα υπογραφής μιας συμφωνίας για την ενέργεια. Το 2009 τον διαδέχθηκε στην προεδρία ο Ρικάρδο Μαρτινέλι.

## Παραπομπές


## Εξωτερικοί σύνδεσμοι
* 

Κατηγορία:Πρόεδροι του Παναμά
Τόμι Ρεμενγκεσάου

Ο **Τόμι Ρεμενγκεσάου** (*Tommy Remengesau*, 29 Φεβρουαρίου 1956) είναι πολιτικός του Παλάου, πρόεδρος της χώρας από το 2001 ως το 2009 και από το 2013 ως το 2021. Η πρώτη θητεία του τερματίστηκε στις 31 Δεκεμβρίου του 2008. Τον Νοέμβριο του 2012 και του 2016 εξελέγη ξανά πρόεδρος.

## Προφίλ
Γεννήθηκε στις 29 Φεβρουαρίου 1956. Το πλήρες όνομά του είναι *Thomas Esang Remengesau, Jr*. Πατέρας του ήταν ο δις προσωρινός Πρόεδρος της χώρας Τόμας Ρεμενγκεσάου (πρεσβύτερος). Σπούδασε στο Κρατικό Πανεπιστήμιο του Γκραντ Βάλι στο Μίσιγκαν των ΗΠΑ.

Ο Τόμι Ρεμενγκεσάου έγινε αντιπρόεδρος το 1992 και εξελέγη πρόεδρος κερδίζοντας τις εκλογές του 2000 τον Πίτερ Σουγκιγιάμα, με 52% έναντι 46%. Λίγο πιο πριν είχε εκλεγεί στη Γερουσία ως το νεαρότερο μέλος στην ιστορία. Ανέλαβε καθήκοντα την 1η Ιανουαρίου του 2001. Εκλέχθηκε πρόεδρος ξανά το 2004, κερδίζοντας τον Πόλικαρπ Μπαζίλιους με 66,5% έναντι 33,5%. Ως πρόεδρος, ο Ρεμενγκεσάου απέκτησε διεθνή φήμη με το να ηγηθεί εκστρατείας για την ευαισθητοποίηση αναφορικά με τις κλιματικές αλλαγές.. Διάδοχός του στην προεδρία έγινε ο Τζόνσον Τοριμπιόνγκ.

## Καταγγελίες
Τον Ιούλιο του 2009 απαγγέλθηκαν εναντίον του κατηγορίες για παράβαση του κώδικα δεοντολογίας του νησιωτικού κράτους (απόκρυψη συναλλαγών).

## Επανεκλογές στην προεδρία
Στις  6 Νοεμβρίου του 2012 ο Ρεμενγκεσάου κέρδισε τις προεδρικές εκλογές, με ποσοστό 58% έναντι 42% για τον Τζόνσον Τοριμπιόνγκ, πρόεδρο την περίοδο 2009-13. Η ορκωμοσία του Ρεμενγκεσάου στη δεύτερη προεδρική του θητεία στην ιστορία του Παλάου έγινε στις 17 Ιανουαρίου 2013.

Ο Ρεμενγκεσάου επανεξελέγη πρόεδρος με ποσοστό 51% και τον Νοέμβριο του 2016 κερδίζοντας τον γαμπρό του, Σουρέιντζελ Γουίπς.

## Εξωτερικοί σύνδεσμοι
*Μικρό βιογραφικό στο Rulers.org.

## Παραπομπές


Ρεμενγκέσαου
Χασάν ιμπν Αλί

Ο **Χασάν ιμπν Αλί** ή **Χασάν ιμπν Αλί ιμπν Αμπί Τάλιμπ** (2 Μαρτίου 625 – 2 Απριλίου 670), κοινώς γνωστός ως **Χασάν**, ήταν ο μεγαλύτερος γιος της Φάτιμα, κόρης του Μωάμεθ, και του Αλί ιμπν Αμπού Τάλιμπ και ο μεγαλύτερος αδελφός του Χουσεΐν ιμπν Αλί. Οι μουσουλμάνοι τον σέβονται ως εγγονό του ισλαμικού προφήτη Μωάμεθ. Οι περισσότεροι Σιίτες και η Ζαϊντίγια, τιμούν τον Χασάν ως τον δεύτερο ιμάμη, ενώ άλλοι ως τον πρώτο ιμάμη. Ο Χασάν διεκδίκησε το χαλιφάτο μετά το θάνατο του πατέρα του, αλλά παραιτήθηκε μετά από 6 ή 7 μήνες προς χάριν του Μωαβία Α΄, τον ιδρυτή του Χαλιφάτου των Ομεϋαδών. Ο Χασάν ήταν γνωστός για τις δωρεές του στους φτωχούς, την καλοσύνη του στους δούλους και για τις γνώσεις, την ανεκτικότητα και τη γενναιότητά του. Το υπόλοιπο της ζωής του το έζησε στη Μεδίνα, μέχρι που πέθανε σε ηλικία 45 ετών και τάφηκε σε νεκροταφείο της πόλης. Η τελευταία του σύζυγος κατηγορήθηκε ότι τον έχει δηλητηριάσει.   

## Παραπομπές


Κατηγορία:Μουσουλμάνοι
Κατηγορία:Μωάμεθ
Κατηγορία:Άραβες
Χουσεΐν ιμπν Αλί

Ο **Χουσεΐν ιμπν Αλί** ή **Χουσεΐν ιμπν Αλί ιμπν Αμπί Τάλιμπ** (8 Ιανουαρίου 626 – 10 Οκτωβρίου 680) ήταν γιος του Αλί ιμπν Αμπί Τάλιμπ και της Φάτιμα Ζάχρα και εγγονός του Προφήτη Μωάμεθ. Θεωρείται ως ο τρίτος ιμάμης των Σιιτών από τους περισσότερους Σιίτες. Ορισμένοι Σιίτες τον αποδέχονται ως δεύτερο ιμάμη. Θεωρείται σημαντική φυσιογνωμία και στο σουνιτικό και στο σιιτικό Ισλάμ, ως μέλος της οικογένειας του Μωάμεθ.

Έχασε τη ζωή του στη Μάχη της Καρμπάλα. Η ημέρα μνήμης του θανάτου του ονομάζεται Ασούρα και είναι μέρα μεγάλου πένθους για τους Σιίτες.

## Παραπομπές


## Εξωτερικοί σύνδεσμοι
* 

Κατηγορία:Μουσουλμάνοι
Κατηγορία:Άραβες
Κατηγορία:Ιστορία του Ισλάμ
Κατηγορία:Μωάμεθ
Βιλελμίνε φον Λίχτεναου

Η **Βιλελμίνε Ένκε κόμισσα φον Λίχτεναου** (γερμ. *Wilhelmine von Lichtenau*) ήταν ερωμένη του Φρειδερίκου Γουλιέλμου Β΄, βασιλιά της Πρωσίας. Γεννήθηκε το 1754 στο Πότσνταμ και πέθανε το 1820.

## Βιογραφία
Πολύ όμορφη, ήταν κόρη κάποιου μουσικού της πρωσικής βασιλικής φρουράς. Στα 16 της χρόνια έγινε ερωμένη του διαδόχου τότε Φρειδερίκου Γουλιέλμου, που την εγκατέστησε στο Σαρλότενμπουργκ και, για να τηρηθούν τα προσχήματα, την πάντρεψε με τον θαλαμηπόλο του, τον Ριτς (*Rietz*).

Με το που έγινε βασιλιάς, την έκανε κόμισα του Λιχτενάου. Αν και επηρέαζε πολύ τον βασιλιά, η Βιλελμίνη απέφυγε να αναμειχθεί στην πολιτική. Απέκτησε με τον Φρειδερίκο Γουλιέλμο τρία παιδιά. Η νόμιμη σύζυγος, η βασίλισσα, υποχρεώθηκε να της συμπεριφέρεται φιλικά, ενώ οι υπουργοί και οι ξένοι απεσταλμένοι επεδίωκαν την εύνοιά της. Αλλά τα πράγματα σφίξανε όταν ο βασιλιάς πέθανε. Της πήραν όλη της την περιουσία (της την είχε παραχωρήσει ο βασιλιάς) και την φυλάκισαν για 18 μήνες. Με το που αποφυλακίστηκε έζησε βίον «ελευθέριον όσο και σκανδαλώδη».

Όταν το 1807 ο Ναπολέων Α΄ κατέλαβε την Πρωσία, της απέδωσε μέρος της περιουσίας της.

Η Βιλελμίνη έγραψε «Απομνημονεύματα» που παρουσιάζουν εξαιρετικό ενδιαφέρον.

## Παραπομπές


Λιχτενάου
Κατηγορία:Βασιλικές ερωμένες
Κατηγορία:Φρειδερίκος Γουλιέλμος Β΄ της Πρωσίας
Μεγάβυζος ο Ζωπύρου

Ο **Μεγάβυζος** ήταν γιος του Ζωπύρου, σατράπη της Βαβυλώνας, ο οποίος σκοτώθηκε στη διάρκεια μιας εξέγερσης των Βαβυλωνίων και έζησε τον 6ο προς 5ο π.Χ. αιώνα την εποχή που βασιλιάς της Περσικής Αυτοκρατορίας  ήταν ο Δαρείος Α΄. 

## Βιογραφία
Ο Μεγάβυζος του Ζωπύρου στα τέλη του 520 π.Χ. πήρε μέρος, ως στρατηγός του Δαρείου, στην πολύμηνη πολιορκία της Βαβυλώνας, βοήθησε με τέχνασμά του στην κατάληψή της και τελικά έγινε σατράπης της στη θέση του πατέρα του. Ο Ηρόδοτος τον αναφέρει ως έναν από τους διοικητές του στρατού που πήρε μέρος στην εκστρατεία του Ξέρξη κατά της Ελλάδας. Διατάχθηκε να καταλάβει και να λεηλατήσει τους Δελφούς αλλά απέτυχε. Σε άλλη εκστρατεία των Περσών, στη Μέμφιδα της Αιγύπτου, αντιμετώπισε με επιτυχία τους Αθηναίους που είχαν εκστρατεύσει εκεί. Στασίασε κατά του Αρταξέρξη Α΄, όμως τελικά συμφιλιώθηκε μαζί του και πέρασε το υπόλοιπο της ζωής του ως αυλικός. 

## Οικογένεια
Νυμφεύτηκε την Αμύτιδα των Αχαιμενιδών, κόρη τού Ξέρξη Α΄ τού Μεγάλου.

## Παραπομπές

## Δείτε επίσης
*Πόλεμοι της Δηλιακής Συμμαχίας

Κατηγορία:Πέρσες
Κατηγορία:Πρωταγωνιστές των Περσικών Πολέμων
Μεγάβυζος

Ένας από τους 7 επιφανείς Πέρσες, καταγόμενος από την οικογένεια των Αχαιμενιδών, που πήραν μέρος στη συνωμοσία κατά του Ψευδοσμερδίου, ο οποίος είχε σφετεριστεί τον περσικό θρόνο. Απομακρύνθηκε και βασιλιάς έγινε ο Δαρείος Α΄ ο Υστάσπους.

Κατηγορία:Πέρσες
Μεγαβάτης

Το όνομα **Μεγαβάτης** μπορεί να αναφέρεται:
* στον Μεγαβάτη τον Πέρση στρατηγό (της οικογενείας των Αχαιμενιδών)
* στον Μεγαβάτη τον στόλαρχο του Ξέρξη

Κατηγορία:Αποσαφηνίσεις ονομάτων
Μεγάβαζος

Ο **Μεγάβαζος** ήταν Πέρσης στρατηγός του Δαρείου Α΄ του Υστάσπους, ο οποίος τον εκτιμούσε πάρα πολύ. Επιστρέφοντας ο βασιλιάς από την εκστρατεία του στη Θράκη, άφησε εκεί τον Μεγάβαζο με 80.000 άνδρες για να συμπληρώσει την κατάκτησή της. Πράγματι αυτός υπέταξε όλες τις ελληνικές αποικίες που βρίσκονταν ανάμεσα στον Ελλήσποντο και τον ποταμό Στρυμώνα. Κατόπιν πέρασε τον Στρυμώνα και κατέστησε τον βασιλιά της Μακεδονίας, Αμύντα φόρου υποτελή.

## Παραπομπές


Κατηγορία:Πέρσες
Φυσικό φαινόμενο

μικρογραφία|Φυσικό φαινόμενο
Το **φυσικό φαινόμενο** ως όρος υπό στενή έννοια στην επιστήμη της φυσικής προσδιορίζει την οποιαδήποτε μεταβολή της φυσικής ιδιότητας (κατάστασης) ενός σώματος υπό οποιεσδήποτε συνθήκες ή δυνάμεις που επιδρούν σ΄ αυτό. Ταυτόσημος όρος είναι και η φυσική μεταβολή ενός σώματος.

## Παραδείγματα
Φυσικά φαινόμενα εν προκειμένω είναι η εξάτμιση, η τήξη, ο βρασμός, η πήξη κλπ. Δεν θα πρέπει όμως να συγχέονται με άλλα γενικότερα φαινόμενα που εξετάζουν άλλες γεωεπιστήμες με αντίστοιχες όμως ονομασίες όπως ουράνια, ατμοσφαιρικά, μετεωρολογικά, μαγνητικά κλπ. που δεν παύουν κι αυτά να είναι φυσικά φαινόμενα με την ευρύτερη όμως έννοια του όρου.

Κύριο χαρακτηριστικό στα φυσικά φαινόμενα είναι ότι δεν μεταβάλλεται η σύσταση του υλικού σώματος.

## Παραπομπές

Κατηγορία:Θεμελιώδεις έννοιες της φυσικής
Φυσική ιδιότητα

Με τον όρο **φυσική ιδιότητα** (στη Φυσική) προσδιορίζεται το χαρακτηριστικό γενικό γνώρισμα ενός σώματος στη φυσική του συμπεριφορά.

Φυσικη ιδιότητα είναι η κατάσταση στην οποία βρίσκεται ένα σώμα (στερεό,υγρό ή αέριο), η θερμοκρασία του, το μέγεθός του κλπ.

* Οι φυσικές ιδιότητες των σωμάτων δεν εξαρτώνται από τη χημική τους σύσταση.

Κατηγορία:Θεμελιώδεις έννοιες της φυσικής
Μεγάβαροι

Οι **Μεγάβαροι** ή **Μεγαβαρείς** ήταν λαός της Αιθιοπίας. Κατοικούσαν στην αριστερή όχθη του Νείλου απέναντι από τη λίμνη Μερόη. Είχαν γείτονες τους Βλεμμύους και ήταν υπήκοοι των Αιθιόπων. Απέφευγαν τον πόλεμο και όταν έφθαναν σε βαθιά γεράματα και δεν μπορούσαν να εργαστούν, αυτοκτονούσαν περισφίγγοντας το λαιμό τους με ουρά βοδιού. Ήταν "*νομάδες και ου πολλοί ουδέ μάχιμοι... ουδέ παρεσκευασμένοι καλώς ούτε προς πόλεμον ούτε προς άλλον βίον*" σύμφωνα με τον Στράβωνα.

Κατηγορία:Εθνικές ομάδες της Αιθιοπίας
Ισραήλ Λίπσιτς

Ο **Ισραήλ Λίπσιτς** (Lipschitch) ήταν ραββίνος και συγγραφέας. Γεννήθηκε στο Ντάντσιχ το 1782. Ήταν μέλος του εβραϊκού θρησκευτικού δικαστηρίου του Δάντσιχ και είχε γίνει διάσημος για τις γνώσεις του στη "Μιζνά", την εβραϊκή νομολογία. Επειδή ήταν θεοσεβής και φιλάνθρωπος οι Εβραίοι σύγχρονοί του τον θεωρούσαν άγιο. Το σημαντικότερο έργο του είναι "Η δόξα του Ισραήλ", το οποίο θεωρείται κλασικό κι έχει κάνει αλλεπάλληλες εκδόσεις. Σ' αυτό αναλύει τους εβραϊκούς νόμους σχετικά με όλα τα ζητήματα της καθημερινότητας. Πέθανε το 1860.

## Παραπομπές


Κατηγορία:Ραββίνοι
Κατηγορία:Γερμανοεβραίοι
Μεγαβάτης (στόλαρχος)

Ο **Μεγαβάτης** ήταν Πέρσης στόλαρχος του Ξέρξη. Μετά τη μάχη στις Θερμοπύλες του ανατέθηκε να επιτεθεί στον ελληνικό στόλο. Απέπλευσε από τη Θέρμη με όλα τα καράβια του, αλλά έπεσε σε κακοκαιρία στη Σηπιάδα της Μαγνησίας με αποτέλεσμα να χάσει 300 τριήρεις και πολλά φορτηγά πλοία. Τελικά, έφτασε στους Αφέτες κι από κει έστειλε 300 τριήρεις εναντίον των Ελλήνων που βρίσκονταν στο Αρτεμίσιο. Στη ναυμαχία που ακολούθησε ο περσικός στόλος απέτυχε να καταστρέψει τον ελληνικό στόλο, που μόλις έμαθε την έκβαση της μάχης στις Θερμοπύλες αποσύρθηκε νοτιότερα.

Κατηγορία:Πέρσες
Δήμος Αγίου Αθανασίου Θεσσαλονίκης

Ο **Δήμος Αγίου Αθανασίου** ήταν Καποδιστριακός Δήμος του Νομού Θεσσαλονίκης.  Με την εφαρμογή του προγράμματος Καλλικράτης καταργήθηκε και εντάχθηκε στον νέο ενιαίο δήμο Χαλκηδόνος. Βρισκόταν 20 χιλιόμετρα δυτικά της Θεσσαλονίκης και αποτελούνταν από πρώην κοινότητες που απότέλεσαν δημοτικά διαμερίσματα με το Σχέδιο Καποδίστριας. Είχε έδρα την κωμόπολη Άγιος Αθανάσιος.

## Οικισμοί

Ο δήμος Αγίου Αθανασίου είχε (πραγματικό) πληθυσμό 14.683 κατοίκους σύμφωνα με την απογραφή του 2011. Στον δήμο περιλαμβάνονταν οι οικισμοί:

: ** Δ.Δ. Αγίου Αθανασίου ** -- ο Άγιος Αθανάσιος [ 4.932 ]
: ** Δ.Δ. Βαθυλάκκου ** -- ο Βαθύλακκος [ 2.316 ]
: ** Δ.Δ. Γεφύρας ** -- η Γέφυρα [ 3.052 ]
: ** Δ.Δ. Νέας Μεσημβρίας ** -- η Νέα Μεσημβρία [ 3.048 ]
: ** Δ.Δ. Αγχιάλου ** -- η Αγχίαλος [ 738 ]
: ** Δ.Δ. Ξηροχωρίου ** [ 597 ]
::* τα Μπαλαίικα [ 34 ]
::* το Ξηροχώρι [ 563 ]

## Εξωτερικοί σύνδεσμοι
* Ιστορία του χωριού Αγίου Αθανασίου (από το Ενιαίο Λύκειο Αγίου Αθανασίου)
* Ιστορία του Βαθυλάκκου (από το Δημοτικό Σχολείου Βαθυλάκκου)

Α
Θωθ

Ο **Θωθ** ή και ***Θωτ*** ή και ***Τωθ*** υπήρξε ένας από τους πλέον δημοφιλείς θεούς της αιγυπτιακής θρησκείας. Ήταν θεότητα της Σελήνης και της Σοφίας. Οι αρχαίοι Έλληνες τον προσδιόρισαν ως τον Ερμή τον Τρισμέγιστο.

## Ιδιότητες
[right|thumb|150 px|[Ανάγλυφο του Θωθ από το Ναό του Λούξορ.]]
Στις αρχέγονες περιόδους του αιγυπτιακού πολιτισμού ήταν θεός της Σελήνης και από το σεληνιακό συσχετισμό του λέγεται ότι αντλεί την πολυμορφία του, καθώς εκφράζεται με πολλά και διαφορετικά πρόσωπα. Όπως η Σελήνη αντλεί το φως της από τον Ήλιο, έτσι και ο Θωθ αντλούσε ένα μεγάλο μέρος της εξουσίας του από τον ηλιακό θεό Ρα, όντας γραφέας και σύμβουλός του. Στην πραγματικότητα, τόσο σημαντικές ήταν οι φάσεις της Σελήνης για τους ρυθμούς της αιγυπτιακής ζωής, ώστε ο Θωθ θεωρήθηκε αρχή της κοσμικής τάξης, καθώς και των θρησκευτικών και κοινωνικών ιδρυμάτων. Ήταν παρών σχεδόν σε κάθε όψη λατρείας στους ναούς, στην απονομή δικαιοσύνης και στις μαγικές τέχνες, με τις οποίες σχετιζόταν ιδιαιτέρως. 

thumb|left|200px|Ο Θωθ ως μπαμπουίνος.
Επίσης είναι ο θεϊκός γραφέας, εκείνος που επινόησε τη γραφή και κύριος της σοφίας. Το ιερατείο απέδιδε σ' εκείνον πολλές από τις ιερές γραφές, ανάμεσα στις οποίες συγκαταλέγεται η *Βίβλος των Αναπνοών* και ένα τμήμα της *[[Αιγυπτιακή Βίβλος των Νεκρών|Βίβλου των Νεκρών]]*. Πιστευόταν άλλωστε ότι είχε μεταδώσει την τέχνη της ιερογλυφικής γραφής στους Αιγυπτίους από τα πανάρχαια χρόνια., ενώ ήταν και προστάτης των γραφέων. Του αποδίδονταν τιμές ως Κύριου της Γνώσης όλων των Επιστημών, θεωρούμενος η προσωποποίηση της Κατανόησης και της Λογικής. Υπήρξε, επίσης, μεσολαβητής για να επέλθει ειρήνη ανάμεσα στον Ώρο και τον Σηθ. Ιδιαίτερο πεδίο δράσης του ήταν η εσωτερική σοφία και γι' αυτό αποκαλείτο «ο Μυστηριώδης» ή «ο Άγνωστος». Οι μαγικές του δυνάμεις τον συνέδεσαν, επίσης, με την ιατρική και, όταν το σώμα υπέκυπτε τελικώς στο θάνατο, εκείνος ήταν πάλι που οδηγούσε το νεκρό στο βασίλειο των θεών και ακολουθούσε η κρίση της ψυχής του.

## Λατρεία και απεικονίσεις
Η πιο γνωστή απεικόνισή του είναι εκείνη του άνδρα με κεφάλι ίβιδας, ιερό πουλί το οποίο οι Αιγύπτιοι θεωρούσαν σοφό. Πολλές φορές απεικονιζόταν και ως μπαμπουίνος. Προς τιμήν του είχαν ιδρυθεί στην Αίγυπτο πολλές πόλεις, με σπουδαιότερη τη Μεγάλη Ερμούπολη, σύμφωνα με τις ελληνικές αποδόσεις. Η πόλη αυτή, είχε φτάσει να θεωρείται από τους Αιγύπτιους ως ο αρχαιότερος τόπος στη Γη, ενώ ο Θωθ είχε ταυτιστεί με τον ίδιο το Δημιουργό, ο οποίος δημιούργησε τα πάντα απλώς και μόνο με τον ήχο της φωνής του.

## Παραπομπές


## Βιβλιογραφία
* Budge, E. A. Wallis 1969, *The Gods of the Egyptians* Volume 1 of 2, Dover Publications, New York, (1η εκδ. 1904).
* Collier, Mark and Manley, Bill 1998, *How to Read Egyptian Hieroglyphs: Revised Edition*, University of California Press, Berkeley.

Κατηγορία:Θεότητες της αιγυπτιακής μυθολογίας
Κατηγορία:Θεότητες της γνώσης
Κατηγορία:Θεότητες της μαγείας
Κατηγορία:Θεότητες της σελήνης
Κατηγορία:Θεότητες της σοφίας
Κατηγορία:Θεότητες του Κάτω Κόσμου
Κατηγορία:Θεότητες του χρόνου και της μοίρας
Κιγκαλερία

Λέξη της ελληνικής καθομιλουμένης εκ της γαλλικής "Quincaillerie" με την οποία και υπονοείται κάθε μεταλλικό μικροαντικείμενο κυρίως οικιακής, οικοδομικής ή κηπευτικής χρήσης.

Σήμερα λόγω του μεγάλου αριθμού αυτών των αντικειμένων καταστήματα με "είδη κιγκαλερίας" διαθέτουν από καρφοβελόνες, βίδες, γάντζους κλπ, μέχρι παντός είδους εργαλεία, ανταλλακτικά συσκευών, ακόμη και μικρο-συσκευές οικιακής χρήσης ή μεταλλικά είδη εξοχής.

Κατηγορία:Εκφράσεις
Εφιάλτης

Ο όρος **εφιάλτης** μπορεί να αναφέρεται στα εξής:

## Όροι
* Εφιάλτης, δυσάρεστο όνειρο
*

## Πρόσωπα
* Εφιάλτης ο Αθηναίος, πολιτικός
* Εφιάλτης ο Ευρυδήμου, προδότης
* Εφιάλτης, γίγαντας

## Ταινίες
* *[[Εφιάλτης (ταινία, 1961)]]*
* *[[Εφιάλτης (ταινία, 1944)]]*

Κατηγορία:Αποσαφηνίσεις ονομάτων
Φινλανδικά κέρματα ευρώ

Το ευρώ (**EUR** ή **€**) είναι το κοινό νόμισμα 20 κρατών μελών της Ευρωπαϊκής Ένωσης, τα οποία αποτελούν την Ευρωζώνη, μεταξύ των οποίων είναι και η Φινλανδία. Τα κέρματα έχουν μια κοινή όψη και για τις 19 χώρες και μια εθνική όψη που περιλαμβάνει ένα σχέδιο επιλεγμένο από το κράτος-μέλος για λογαριασμό του οποίου γίνεται η κοπή.

Τα **φινλανδικά κέρματα ευρώ** φέρουν τρία σχέδια, τα δύο εκ των οποίων βρίσκονται στα μεγάλα κέρματα, του ενός και των δύο ευρώ. Το σχέδιο της μικρής και μεσαίας σειράς κερμάτων είναι του Heikki Häiväoja, το σχέδιο του κέρματος του ενός ευρώ του Pertti Mäkinen και αυτό του κέρματος των δύο ευρώ του Raimo Heino. Όλα τα κέρματα φέρουν επίσης το έτος κοπής και τα 12 αστέρια της Ευρωπαϊκής Ένωσης.

Τα κέρματα των € 0,01 και € 0,02 (ενός και δύο λεπτών) δεν χρησιμοποιούνται στη Φινλανδία (όπως και στην Ολλανδία). Έχουν κοπεί λίγα σχετικά κέρματα, για συλλεκτικούς σκοπούς. Τα κέρματα αυτά παραμένουν νόμιμα, αλλά δεν γίνονται πλέον δεκτά στα καταστήματα. Οι τιμές στρογγυλοποιούνται στο πλησιέστερο πεντάλεπτο (€ 0,05). Έτσι, τιμές που λήγουν σε € 0,01, € 0,02, € 0,06 και € 0,07 στρογγυλοποιούνται προς τα κάτω, ενώ αυτές που λήγουν σε € 0,03, € 0,04, € 0,08 και € 0,09 προς τα πάνω. Η στρογγυλοποίηση εφαρμόζεται στο τελικό ποσό μόνο, ενώ οι καθαρές τιμές (προ ΦΠΑ για παράδειγμα) εμφανίζονται ακόμη σε υποδιαιρέσεις του ενός λεπτού (€ 0,01).

## Η εθνική όψη των φινλανδικών κερμάτων ευρώ
### 1999-2006


€ 0,01
€ 0,02
€ 0,05







Ο λέων της Φινλανδίας, που κάποτε απεικονιζόταν και στο φινλανδικό μάρκο


**€ 0,10**
**€ 0,20**
**€ 0,50**







Ο λέων της Φινλανδίας, που κάποτε απεικονιζόταν και στο φινλανδικό μάρκο


**€ 1,00**
**€ 2,00**
**Περιφέρεια € 2,00**




Η περιφέρεια του κέρματος των δύο ευρώγράφει SUOMI FINLANDκαι φέρει τρεις κεφαλές λεόντων(SUOMI σημαίνει Φινλανδία στα φινλανδικά,FINLAND στα σουηδικά,οι δύο επίσημες γλώσσες της χώρας)


Δύο κύκνοι πετάνε πάνω από φινλανδικό τοπίο
Καρπός και φύλλα άγριου βατόμουρου 



### 2007-
Το 2007 η Φινλανδία το τροποποίησε τα σχέδια προσθέτοντας την ένδειξη της χώρας FI, ώστε να συμφωνούν με το νέο κανονισμό της Ευρωπαϊκής Επιτροπής
*

## Αναμνηστικά κέρματα ευρώ

Η Φινλανδία εξέδωσε μέχρι σήμερα δύο αναμνηστικά κέρματα των δύο ευρώ.

Για περισσότερες πληροφορίες για τα αναμνηστικά κέρματα των δύο ευρώ, δείτε το άρθρο αναμνηστικά κέρματα ευρώ.



**2004**

Κέρμα που εκδόθηκε για τη διεύρυνση της ΕΕ. Φυτό με δέκα φύλλα καλύπτει το κέντρο του κέρματος, συμβολίζοντας τα δέκα νέα κράτη-μέλη


**2005**

Κέρμα για τα 60 χρόνια του ΟΗΕ και τα 50 χρόνια της Φινλανδίας ως μέλους του 


**2006**

Κέρμα για τα τα 100 χρόνια από τις πρώτες εκλογές στη Φινλανδία 


**2007**

Το αναμνηστικό νόμισμα φέρει την επιγραφή: «ΣΥΝΘΗΚΗ ΤΗΣ ΡΩΜΗΣ 50 XPONIA, EYPΩΠΗ, ΦΙΝΛΑΝΔΙΑ» (στα φινλανδικά)



## Δείτε επίσης
*Για εικόνες της κοινής όψης και λεπτομερή περιγραφή των κερμάτων, δείτε το άρθρο κέρματα ευρώ.

## Εξωτερικοί σύνδεσμοι

*Ευρωπαϊκή Κεντρική Τράπεζα
*Κεντρική Τράπεζα της Φινλανδίας

Κατηγορία:Κέρματα ευρώ ανά χώρα έκδοσης
Κατηγορία:Φινλανδία
Αυστριακά κέρματα ευρώ

Το ευρώ (**EUR** ή **€**) είναι το κοινό νόμισμα 17 κρατών μελών της Ευρωπαϊκής Ένωσης, τα οποία αποτελούν την Ευρωζώνη, μεταξύ των οποίων είναι και η Αυστρία. Τα κέρματα έχουν μια κοινή όψη και για τις 17 χώρες και μια εθνική όψη που περιλαμβάνει ένα σχέδιο επιλεγμένο από το κράτος-μέλος για λογαριασμό του οποίου γίνεται η κοπή.

Το ευρώ αντικατέστησε το αυστριακό σελίνι το 1999 (σε φυσική μορφή το 2002). Τα **αυστριακά κέρματα ευρώ** έχουν διαφορετικό σχέδιο για κάθε κέρμα, με κοινό όμως θέμα για κάθε σειρά νομισμάτων. Έτσι, τα μικρά κέρματα εικονίζουν αυστριακά λουλούδια, τα μεσαία φέρουν δείγματα περίφημης αρχιτεκτονικής από την αυστριακή πρωτεύουσα, τη Βιέννη, και τα δύο μεγάλα κέρματα τη μορφή σπουδαίων Αυστριακών. Όλα τα σχέδια είναι του Josef Kaiser και συμπεριλαμβάνουν επίσης το έτος κοπής και τα 12 αστέρια της Ευρωπαϊκής Ένωσης.

## Η εθνική όψη των αυστριακών κερμάτων ευρώ



€ 0,01
€ 0,02
€ 0,05







Γεντιανή,λουλούδι των Άλπεων
Εντελβάις,λουλούδι των Άλπεων
Πρίμουλα ή ηρανθές,λουλούδι των Άλπεων


**€ 0,10**
**€ 0,20**
**€ 0,50**







Ο Καθεδρικός Ναός του Αγίου Στεφάνου,δείγμα βιενέζικης γοτθικής αρχιτεκτονικής
Το Παλάτι Belvedere,δείγμα βιενέζικης μπαρόκ αρχιτεκτονικής
Το «Κτίριο Ζετσεσιόν»,δείγμα αρ νουβό βιενέζικης αρχιτεκτονικής


**€ 1,00**
**€ 2,00**
**Περιφέρεια € 2,00**




170px

Η περιφέρεια του κέρματοςτων δύο ευρώφέρει τον αριθμό «2» έξι φορές,εναλλάξ με δύο αστέρια (**),σύνολο 12 αστέρια.


Ο Βόλφγκανγκ Αμαντέους Μότσαρτ
Η Μπέρτα φον Ζούτνερ, αυστριακή πασιφίστριακαι κάτοχος βραβείου Νόμπελ Ειρήνης



## Αναμνηστικά κέρματα ευρώ

Η Αυστρία εξέδωσε μέχρι σήμερα τα παρακάτω αναμνηστικά κέρματα των δύο ευρώ.

Για περισσότερες πληροφορίες για τα αναμνηστικά κέρματα των δύο ευρώ, δείτε το άρθρο αναμνηστικά κέρματα ευρώ.



**2005**

Στις 11 Μαΐου 2005 εκδόθηκε αναμνηστικό κέρμα των δύο ευρώ προς ανάμνηση των πενήντα χρόνων από την υπογραφή του Staatsvertrag, της γενέθλιας πράξης της Αυστριακής Δημοκρατίας. Φέρει εικόνα της σελίδας του Staatsvertrag με τις υπογραφές των συμβαλλομένων και το κείμενο «50 JAHRE STAATSVERTRAG» (50 χρόνια Staatsvertrag).


**2007**

Το αναμνηστικό νόμισμα φέρει την επιγραφή: «VERTRAG VON ROM 50 JAHRE, EUROPA, REPUBLIK ÖSTERREICH (ΣΥΝΘΗΚΗ ΤΗΣ ΡΩΜΗΣ 50 XPONIA, EYPΩΠΗ, ΑΥΣΤΡΙΑΚΗ ΔΗΜΟΚΡΑΤΙΑ)



## Δείτε επίσης

*Για εικόνες της κοινής όψης και λεπτομερή περιγραφή των κερμάτων, δείτε το άρθρο κέρματα ευρώ.

## Εξωτερικοί σύνδεσμοι

*Ευρωπαϊκή Κεντρική Τράπεζα
*Κεντρική Τράπεζα της Αυστρίας
*Νομισματοκοπείο της Αυστρίας 

Κατηγορία:Κέρματα ευρώ ανά χώρα έκδοσης
Κατηγορία:Νομίσματα της Αυστρίας
Erasure

Οι **Erasure** είναι συγκρότημα ηλεκτρονικής ποπ μουσικής από το Λονδίνο της Αγγλίας. Δημιουργήθηκαν το 1985 από τους κιμπορντίστες Vince Clarke και Andy Bell.

Θεωρούνται ως ένα από τα πιο επιτυχημένα και μακροβιότερα συγκροτήματα σε αυτό το χώρο. Υπολογίζεται πως έχουν πουλήσει περισσότερα από 26 εκατομμύρια δίσκους παγκοσμίως.

## Μέλη
Τα τωρινά μέλη των Erasure:

* Vince Clarke (φωνητικά, κιθαρίστας, κιμπορντίστας)
* Andy Bell (τραγουδιστής, στιχουργός)

## Δισκογραφία

## DVD
* *Sanctuary - The EIS Christmas Concert 2002* (2003)
* *Hits! The Videos* (2003)
* *The Tank, The Swan & The Balloon* (2004)
* *Great Hits Live - Live At Great Woods* (2005)
* *The Erasure Show - Live In Cologne* (2005)
* *On The Road To Nashville* (2007)
* *Live At The Royal Albert Hall* (2008)

## Εξωτερικοί σύνδεσμοι

*Επίσημη σελίδα των Erasure
*Erasure fans

Κατηγορία:Αγγλικά συγκροτήματα ηλεκτρονικής μουσικής
Κατηγορία:Ντουέτα ηλεκτρονικής μουσικής
Κατηγορία:Αγγλικά μουσικά ντουέτα
Ιάκωβος Ροδόλφος Κάιζερ

Ο **Ιάκωβος Ροδόλφος Κάιζερ** (Keyser) ήταν Νορβηγός ιστορικός (1803-1864). Διετέλεσε καθηγητής της Ιστορίας στο Πανεπιστήμιο του Όσλο. Ίδρυσε το μουσείο των σκανδιναβικών αρχαιοτήτων. Έγραψε πολλά έργα σχετικά με την ιστορία της Νορβηγίας, που χαρακτηρίζονται από ευσυνείδητη έρευνα και από τη χρήση μεγάλης ποικιλίας πηγών. Τα κυριότερα έργα του είναι: *Ιστορία της νορβηγικής εκκλησίας υπό τον καθολικισμό, Ιστορία της Νορβηγίας μέχρι το 1867*, την οποία συμπλήρωσε και δημοσίευσε ο Rygh.

Κατηγορία:Νορβηγοί ιστορικοί
Καυδίνοι

Οι **Καυδίνοι** (λατινικά: *Caudini*) ήταν σαμνιτική φυλή στην περιοχή της Ιταλίας και είχαν πρωτεύουσα το Καύδιον. Το 275 π.Χ. τους νίκησε ο Ρωμαίος ύπατος Λέντουλος που για τον λόγο αυτό επονομάσθηκε Καυδίνος. Ο Hulsen με βεβαιότητα υποστηρίζει ότι αυτοί είναι οι Δαύνιοι, που σύμφωνα με τους Έλληνες συγγραφείς, κατοικούσαν ανατολικά της Νώλας, πόλης της Καμπανίας.

Η έκταση της κυριαρχίας τους είναι άγνωστη, με τους ιστορικούς να υποστηρίζουν ότι με βεβαιότητα έλεγχαν τις περιοχές του Καύδιου, της Τρήβουλας, της Κουβουλτερίας και της Καιατίας.

## Πηγές
* Between Rome and Carthage
* Caudini una tribù dei Sanniti - Pontelandolfo News

Κατηγορία:Αρχαίοι πολιτισμοί
Μεγαβάτης (στρατηγός)

Ο **Μεγαβάτης** ήταν Πέρσης στρατηγός από την οικογένεια των Αχαιμενιδών. Ήταν εξάδελφος του Δαρείου Α΄ και του Αρταφέρνη. Σύμφωνα με τον Ηρόδοτο ο Παυσανίας ο Λακεδαιμόνιος, γιος του Κλεόμβροτου, ζήτησε σε γάμο τη μια του κόρη, θέλοντας να γίνει τύραννος της Ελλάδας.

Ο Αρταφέρνης του έδωσε ένα στόλο 200 πλοίων και την εντολή να αποκαταστήσει στη Νάξο τον Αρισταγόρα και τους φυγάδες ολιγαρχικούς. Ο Μεγαβάτης παρέλαβε τον Αρισταγόρα και τα ιωνικά στρατεύματα από τη Μίλητο και πήγε στη Χίο όπου περίμενε κατάλληλο άνεμο για να πλεύσει στη Νάξο. 

Ο Ηρόδοτος γράφει ότι κάποιο βράδυ ο Μεγαβάτης επιθεώρησε τις φρουρές των πλοίων και διαπίστωσε ότι ένα πλοίο από τη Μύνδο ήταν αφρούρητο. Διέταξε τους άνδρες της ακολουθίας του να βρουν τον κυβερνήτη του πλοίου, ο οποίος ονομαζόταν Σκύλαξ και να τον δέσουν περνώντας το κεφάλι του από το άνοιγμα απ' όπου περνούσε το κουπί. Μ' αυτόν τον τρόπο το κεφάλι του θα ήταν έξω από το πλοίο ενώ το υπόλοιπο σώμα του μέσα. Έμαθε ο Αρισταγόρας το περιστατικό και, επειδή ο Σκύλαξ ήταν φίλος του, ζήτησε από τον Μεγαβάτη να τον λύσει. Ο Μεγαβάτης δεν το έκανε οπότε πήγε ο Αρισταγόρας και τον έλυσε μόνος του. Τότε ο Μεγαβάτης εξοργίστηκε τόσο, ώστε έστειλε νύχτα στη Νάξο πλοίο με απεσταλμένους του και ειδοποίησε τους Ναξίους για το τι ετοιμαζόταν εναντίον τους. Οι Νάξιοι πήραν τα μέτρα τους με αποτέλεσμα η πολιορκία της Νάξου, που κράτησε 4 μήνες και κόστισε πολλά χρήματα, να αποτύχει.

## Παραπομπές


Κατηγορία:Περσία
Νέβις

250px|thumb|Η ανατολική ακτή του Νέβις.
Το νησί **Νέβις** (, προφορά Νίβις) είναι ημιαυτόνομο έδαφος του νησιωτικού κράτους Άγιος Χριστόφορος και Νέβις. Αριθμεί 13.182 κατοίκους, με βάση την απογραφή του 2022. Οι κάτοικοι είναι αφρικανικής καταγωγής. Στις 10 Αυγούστου 1998 το ημιαυτόνομο νησί ψήφισε σε δημοψήφισμα υπέρ της ανεξαρτησίας του, με 61,7%. Ωστόσο, το εν λόγω δημοψήφισμα απέτυχε λόγω της μη συμπλήρωσης του απαραίτητου 66,7% για την έγκριση. Αναπληρώτρια γενική κυβερνήτρια είναι η Μάρτζορι Λ. Μέιναρντ Μόρτον, από την 1 Σεπτεμβρίου 2017. Πρωθυπουργός στο νησί είναι από τις 19 Δεκεμβρίου 2017 ο Μαρκ Μπράντλεϊ.

## Πρωθυπουργοί του Νέβις

## Εκλογές
Στο Νέβις εκλογές για τη Νησιωτική Συνέλευση  (Nevis Island Assembly) διεξήχθησαν το 1983, 1988, 1992, 1997, 2001, 2006, 2011, 2013, 2017 και 2022.
Επίσης, διεξήχθησαν δύο δημοψηφίσματα: το 1977 και το 1998.

### Πρόσφατες εκλογές (2022)
Οι πιο πρόσφατες εκλογές για την ανάδειξη των μελών της Νησιωτικής Συνέλευσης διεξήχθησαν στις 12 Δεκεμβρίου 2022. 
Το αποτέλεσμα ήταν η νίκη για το Κίνημα Σκεπτόμενων Πολιτών (CCM), με επικεφαλής τον Μαρκ Μπράντλεϊ, το οποίο κέρδισε τις 3 από τις συνολικά 5 έδρες. Το αντιπολιτευόμενο Κόμμα Ανασυγκρότησης του Νέβις (NRP) έλαβε 2 έδρες.

### 2011
Εκλογές για τη Νησιωτική Συνέλευση διενεργήθηκαν στο Νέβις στις 11 Ιουλίου 2011. Νικητής με 3 έδρες αναδείχθηκε το Κόμμα Μεταρρύθμισης του Νέβις με πρωθυπουργό  τον Τζόζεφ Πάρι. Το αντιπολιτευόμενο Κίνημα Σκεπτόμενων Πολιτών (CCM) κέρδισε 2 έδρες. 

### 2013
Στις εκλογές του Νέβις στις 22 Ιανουαρίου 2013 το  Κίνημα Σκεπτόμενων Πολιτών (CCM), με επικεφαλής τον Βανς Έιμορι κέρδισε 3 έδρες και το Κόμμα Ανασυγκρότησης του Νέβις κέρδισε 2 έδρες. 

### 2017
Στις εκλογές που έγιναν στις 18 Δεκεμβρίου 2017 το Κίνημα Σκεπτόμενων Πολιτών (CCM), με επικεφαλής τον Μαρκ Μπράντλεϊ κέρδισε 4 από τις συνολικά 5 έδρες. 

## Δημοψηφίσματα
### 1977
Στο Νέβις διεξήχθη ένα δημοψήφισμα ανεξαρτησίας στις 18 Αυγούστου 1977. Οργανώθηκε από το Κόμμα Μεταρρύθμισης του Νέβις και επεδίωξε να χωριστεί το νησί Νέβις από το Σεντ Κιτς πριν από την ανεξαρτησία και να παραμείνει εντός της Βρετανικής Αυτοκρατορίας ως ξεχωριστή αποικία του Στέμματος, παρόμοια με την Ανγκουίλα, που είχε αποχωριστεί από τον Άγιο Χριστόφορο-Νέβις-Ανγκουίλα το 1967.
Το 99,66% ψήφισαν υπέρ της ανεξαρτησίας, αλλά το δημοψήφισμα δεν αναγνωρίστηκε από την εθνική κυβέρνηση.

### 1998
Διεξήχθη δημοψήφισμα ανεξαρτησίας στο Νέβις στις 10 Αυγούστου 1998. Αν και εγκρίθηκε από το 62% των ψηφοφόρων, η πλειοψηφία των δύο τρίτων ήταν απαραίτητη για την επιτυχία του δημοψηφίσματος. Αν είχε περάσει, το Νέβις θα είχε αποσπαστεί από την Ομοσπονδία του Αγίου Χριστόφορου και Νεβις.

## Δείτε επίσης
*Φορολογικός παράδεισος

## Παραπομπές


## Εξωτερικοί σύνδεσμοι
* 

Νεβις
Τζόζεφ Πάρι

Ο **Τζόζεφ Πάρι** (αγγλ. *Joseph Walcott Parry*) είναι πολιτικός από το νησί Νέβις. Έγινε πρωθυπουργός του αυτόνομου Νέβις στις 11 Ιουλίου 2006 και υπηρέτησε ως τις 23 Ιανουαρίου 2013. Είναι ηγέτης του Κόμματος για την Αναμόρφωση του Νέβις (NRP). Στις εκλογές της 10ης Ιουλίου 2006 το κόμμα του Πάρι κέρδισε 3 από τις 5 έδρες, τερματίζοντας τη 14χρονη διακυβέρνηση του Κινήματος των Σκεπτόμενων Πολιτών (CCM).

## Βιογραφία
Γεννήθηκε στο Κότον Γκράουντ και σπούδασε στο Γυμνάσιο και Λύκειο του Τσαρλστάουν.  Συνέχισε τις σπουδές του στο Πανεπιστήμιο των Δυτικών Ινδιών, από το οποίο απέκτησε μπάτσελορ στην Ιστορία και τα Οικονομικά (*Honours Bachelor of Arts degree in History and Economics*).
 
Εργάστηκε ως καθηγητής στο Γυμνάσιο - Λύκειο του Τσαρλστάουν. Επίσης, διετέλεσε πρόεδρος της Ένωσης Κρίκετ του Νέβις για περισσότερο από 10 έτη. 

## Πολιτική καριέρα
Η πολιτική του καριέρα ξεκίνησε το 1987. Διετέλεσε υπουργός Τουρισμού, Γεωργίας, Οικιστικής Ανάπτυξης και Εργασίας, μεταξύ άλλων. Υπήρξε ένας από τους πρώτους αρχιτέκτονες της πολεοδομίας του Νέβις. Ήταν επίσης ιδρυτικό μέλος της Τράπεζας του Νέβις και διευθυντής της, ενώ ανέπτυξε και επιχειρηματική δραστηριότητα. Τον Ιούλιο του 2006 εξελέγη με το κόμμα της Αντιπολίτευσης, NRP, στην πρωθυπουργία. 
To 2009 ανακηρύχθηκε "Άνθρωπος της Χρονιάς" από το "Nevispages", ως το πρόσωπο που επηρέασε την επικαιρότητα και τους πολίτες του Νέβις περισσότερο από κάθε άλλο για εκείνη τη χρονιά.

## Παραπομπές


## Εξωτερικοί σύνδεσμοι
* Βιογραφία στο sknvibes.com.

Κατηγορία:Πρωθυπουργοί του Νέβις
Μάικλ Άντερσον

Ο **Μάικλ Άντερσον** (Michael Anderson, 1920-2018) ήταν Βρετανός σκηνοθέτης.
Γεννήθηκε στις 30 Ιανουαρίου 1920 στο Λονδίνο και οι γονείς του ήταν επίσης ηθοποιοί.Έκανε το ντεμπούτο του στη σκηνοθεσία με την ταινία Τhe Dam Busters (1954). Ακολούθησε το 1984 (1956), Around the World in Eighty Days (1956) και οι χολιγουντιανές ταινίες Doc Savage: The Man of Bronze (1975) και Logan's Run (1976). Το 1988 σκηνοθέτησε το Bottega dell'orefice (The Jeweler's Shop), που βασίστηκε σε έργο του Πάπα Ιωάννη Παύλου του Β΄.Ο γιος του, Michael Anderson, Jr. είναι ηθοποιός. Προτάθηκε για Όσκαρ και μία Χρυσή Σφαίρα σκηνοθεσίας για την ταινία του Around the World in Eighty Days. Απεβίωσε σε ηλικία 98 ετών τον Απρίλιο του 2018.

## Παραπομπές


## Εξωτερικοί σύνδεσμοι
*Σελίδα στην ΙMDB.

Κατηγορία:Άγγλοι σκηνοθέτες κινηματογράφου
Ελίας Χράουι

Ο **Ελίας Χράουι** (4 Σεπτεμβρίου 1926 - 7 Ιουλίου 2006) ήταν Λιβανέζος πολιτικός, πρόεδρος της χώρας του από το 1989 μέχρι το 1998.

Γεννήθηκε στις 4 Σεπτεμβρίου 1926. Εξελέγη Πρόεδρος στις 24 Νοεμβρίου 1989, δυο μέρες μετά τη δολοφονία του Ρενέ Μοαουάντ. Ήταν μέλος του ανεξάρτητου Μαρωνιτικού Καθολικού μπλοκ. Το 1995, λίγο πριν λήξει η προεδρική του θητεία, η Εθνοσυνέλευση ψήφισε τροποποίηση του Συντάγματος, παρατείνοντας τη θητεία του για άλλα 3 έτη.

Απέκτησε 3 γιους και 2 κόρες μαζί με τη σύζυγό του, Mouna Jammal. Πέθανε από καρκίνο, στις 7 Ιουλίου 2006.

## Παραπομπές
 

## Εξωτερικοί σύνδεσμοι
* Βιογραφία

Χράουι
Αρτούρ Ρασιζάντε

Ο **Αρτούρ Ρασιζάντε** (, συχνά και , γενν. 26 Φεβρουαρίου 1935) είναι πολιτικός από το Αζερμπαϊτζάν, ο οποίος χρημάτισε πρωθυπουργός από το 1996 έως το 2003 και από το 2003 έως τις 21 Απριλίου 2018.

Γεννήθηκε το 1935 στην Γκαντζά. Υπήρξε επί μακρόν μέλος του Κομμουνιστικού Κόμματος, όταν ακόμα η χώρα του ήταν σοσιαλιστική σοβιετική δημοκρατία. Διετέλεσε πρωθυπουργός της χώρας από τις 20 Ιουλίου 1996 ως τις 4 Αυγούστου 2003 και ξανά από τις 4 Νοεμβρίου 2003, οπότε και επέστρεψε στην πρωθυπουργία μετά την εκλογή του Ιλχάμ Αλίγιεφ στην προεδρία.

Τον Απρίλιο του 2018 αντικαταστάθηκε στην πρωθυπουργία από τον Νοβρούζ Μαμάντοφ.

## Παραπομπές


## Εξωτερικοί σύνδεσμοι
* 

Κατηγορία:Πρωθυπουργοί του Αζερμπαϊτζάν
Κατηγορία:Αζέροι μηχανολόγοι μηχανικοί
Κατηγορία:Σοβιετικοί μηχανολόγοι μηχανικοί
Πολύκαρπος Α΄ Βυζαντίου

Ο **Πολύκαρπος Α**' ήταν χριστιανός επίσκοπος του Βυζαντίου από το 71 μέχρι το 89.

Αφού διετέλεσε τρία έτη σε χηρεία η επισκοπή των Βυζαντίων, εξελέγη ο Πολύκαρπος επίσκοπος σε διαδοχή του Ονήσιμου το έτος 71. Επισκόπευσε δεκαοκτώ έτη και απεβίωσε το 89. Το λείψανο του απετέθη στο ναό της Αργυρούπολης, όπως και των προκατόχων του.

Κατά την αρχιερατεία του Πολυκάρπου, τα τελευταία οκτώ έτη (81-89) μαινόταν ο διωγμός του αυτοκράτορα Δομιτιανού εναντίον των χριστιανών.

## Υποσημειώσεις και παραπομπές
### Υποσημειώσεις


### Παραπομπές


## Πηγές
* 
* 

Κατηγορία:Πατριάρχες Κωνσταντινουπόλεως
Κατηγορία:Επίσκοποι του 1ου αιώνα
Μαξ Ρόμαν

Ο **Μηνάς Τσοχατζόπουλος** (Θεσσαλονίκη, 24 Μαΐου 1938 - 17 Φεβρουαρίου 2002), γνωστός με το ψευδώνυμο **Μαξ Ρόμαν**, ήταν παραγωγός ταινιών. Οργάνωσε την παραγωγή πολλών ξένων ταινιών στην Ελλάδα. Παράλληλα, εμφανίστηκε και ως ηθοποιός σε αρκετές ταινίες, με τελευταία το *[[Αυτή η νύχτα μένει]]*. Το 1991 ήταν υποψήφιος για τη θέση του διευθυντή του Φεστιβάλ Θεσσαλονίκης, έχασε όμως από τον Μισέλ Δημόπουλο. Τα τελευταία χρόνια της ζωής του διέμενε κοντά στην οδό Αχαρνών και ήταν ασθενής και καθηλωμένος στο κρεβάτι του. Κηδεύτηκε στο Α΄ Νεκροταφείο Αθηνών και φίλοι του υπήρξαν ο ηθοποιός Πάντης Κούσης και ο τραγουδιστής και πρώην χορευτής Μιχάλης Ραζής.

## Φιλμογραφία
**Ως ηθοποιός**

## Ως σεναριογράφος
* Οι απάνθρωποι (1973)

## Αναφορές


Κατηγορία:Έλληνες ηθοποιοί κινηματογράφου
Κατηγορία:Έλληνες παραγωγοί ταινιών
Κατηγορία:Έλληνες σεναριογράφοι
Μεταπαγετώδης άνοδος

Στη γεωλογία και τη φυσική της Γης, ο όρος **μεταπαγετώδης άνοδος** περιγράφει την ανύψωση του εδάφους, κατά μερικά χιλιοστά το χρόνο, σε περιοχές που κάποτε ήταν καλυμμένες με πάγο κατά την εποχή των παγετώνων. Το φαινόμενο αυτό είναι έντονο σε βόρεια γεωγραφικά πλάτη, και ειδικά στη Σιβηρία, τη Σκανδιναβία και τμήματα των Ηνωμένων Πολιτειών και του Καναδά.

Το στρώμα πάγου που κάποτε κάλυψε μεγάλο τμήμα του Βόρειου Ημισφαίριου, είχε πάχος έως και 3 χιλιόμετρα. Το τεράστιο βάρος αυτού του στρώματος προκάλεσε σταδιακή υποχώρηση της λιθόσφαιρας (του ανώτερου στρώματος του φλοιού της Γης) και βύθισή της μέσα στο μανδύα. Όταν, πριν από 40.000 χρόνια, ο πάγος άρχισε να λιώνει, η λιθόσφαιρα άρχισε να επανέρχεται προς την αρχική της θέση. Η κίνηση αυτή όμως είναι πολύ αργή, καθώς το μεγάλο ιξώδες του μανδύα ασκεί μια δύναμη αντίθετη προς την άνοδο.

Έτσι, στα 10.000 χρόνια που πέρασαν από το ολοκληρωτικό λιώσιμο των παγετώνων, το έδαφος έχει ανέβει περίπου κατά 500 μέτρα. Αυτό υποστηρίζεται από την εύρεση θαλάσσιων οργανισμών που βρέθηκαν σε αυτό το υψόμετρο στη Σκανδιναβία, αλλά και θεωρητικούς υπολογισμούς. Με βάση δε μετρήσεις της ισοστατικής ανωμαλίας, της απόκλισης δηλαδή της επιτάχυνσης της βαρύτητας από το θεωρητικό αποτέλεσμα για την περιοχή, αλλά και του σημερινού ρυθμού ανόδου, προβλέπεται ότι η άνοδος θα συνεχιστεί για περίπου 200 μέτρα ακόμη, ή 4.000 χρόνια. Σε άλλες περιοχές, η μεταπαγετώδης άνοδος υπολογίζεται να τελειώσει σε 7-10.000 χρόνια

Η μεταπαγετώδης άνοδος προκαλεί ήδη προβλήματα σε κτίρια του 17ου και 18ου αιώνα, καθώς -όντας ανομοιόμορφη- επηρεάζει το έδαφος θεμελίωσης. Στη Σουηδία και Νορβηγία, αρκετά λιμάνια αναγκάζονται να αλλάξουν θέση με την πάροδο των δεκαετιών. Στα Βρετανικά Νησιά, όπου καλυμμένο με παγετώνες ήταν το βόρειο τμήμα τους, η ανύψωση της Σκωτίας και των γύρω περιοχών προκαλεί τη βύθιση του Νότιου τμήματος του νησιού.

Κατηγορία:Γεωμορφολογία
Κατηγορία:Παγετωνολογία
Κατηγορία:Γεωδυναμική
Κατηγορία:Φυσική της Γης
Δήμος Γαστούνης

Ο **Δήμος Γαστούνης** ήταν δήμος του νομού Ηλείας που συστάθηκε με το πρόγραμμα Καποδίστριας από τη συνένωση παλαιότερων κοινοτήτων της περιοχής, που αποτέλεσαν στη συνέχεια τα δημοτικά διαμερίσματα του δήμου. Λειτούργησε την περίοδο 1998 -2010 οπότε και καταργήθηκε με την εφαρμογή του προγράμματος Καλλικράτης και εντάχθηκε στον νέο δήμο Πηνειού. Βρισκόταν στο βορειοδυτικό τμήμα του νομού. Ο δήμος είχε (πραγματικό) πληθυσμό 11.523 κατοίκους και καταλάμβανε έκταση 59.325 στρεμμάτων. Έδρα του ήταν η κωμόπολη Γαστούνη, από την οποία πήρε και την ονομασία του.

## Διαίρεση
Στο δήμο περιλαμβάνονταν τα εξής 7 δημοτικά διαμερίσματα:
: **Δ.δ. Γαστούνης** -- η Γαστούνη 
: **Δ.δ. Καβάσιλα** -- ο Καβάσιλας 
: **Δ.δ. Καρδιακαυτίου** -- το Καρδιακαύτι 
: **Δ.δ. Κοροίβου** -- ο Κόροιβος 
: **Δ.δ. Λευκοχωρίου** -- το Λευκοχώρι 
: **Δ.δ. Παλαιοχωρίου** -- το Παλαιοχώρι 
: **Δ.δ. Ρουπακίου** -- το Ρουπάκι

## Κοινοτάρχες και δήμαρχοι

## Παραπομπές


## Εξωτερικοί σύνδεσμοι
*Στοιχεία για το δήμο Γαστούνης από το Υπουργείο Eσωτερικών 

Γ
Δ
*
Παλαιοχώρι Γαστούνης Ηλείας

Το χωριό **Παλαιοχώρι** ανήκει στο Δήμο Πηνειού, που παλαιότερα αποτελούσε Δημοτικό Διαμέρισμα και έδρα του ομώνυμου δημοτικού διαμερίσματος του δήμου Γαστούνης. Βρίσκεται πολύ κοντά στη Γαστούνη και στα Σαβάλια.
Κατά την απογραφή του 2001 είχε 394 κατοίκους και βρίσκεται πλησίον της εκβολής του ποταμού Πηνειού (περιοχή Μπούκα) στον Χελωνίτη κόλπο, σε εύφορη περιοχή της βορειοδυτικής Πελοποννήσου, νοτιοδυτικά της Πάτρας. Είναι ένα εύπορο και όμορφο χωριό με καλή δόμηση και χωροταξία με μεγάλη κεντρική πλατεία. Στο χωριό υπάρχει επίσης και ποδοσφαιρική ομάδα.

Κατά την οθωμανική περίοδο έφερε το όνομα Σελίμ Τσαούς (που σημαίνει το χωριό του Λοχία Σελίμ).
Η εκκλησία του Αγίου Γεωργίου στο χωριό είναι καταγεγραμμένη σε κείμενα περιηγητών του 18ου αιώνα. Κοντά στο χωριό υπάρχει έως και σήμερα γέφυρα με την ονομασία "Γεφύρι της Ντουάνας", που παραπέμπει σε ενετικό τελωνειακό σημείο για το πέρασμα του ποταμού Πηνειού.

Το χωριό βρίσκεται σε εύφορη πεδιάδα, όπου καλλιεργείται ντομάτα, καλαμπόκι, κηπευτικά, καρπούζι, πιπέρι, βαμβάκι (παλαιότερα κυρίως), ελιές και αμπέλια. Διαθέτει γεωργικούς συνεταιρισμούς, αλλά και οινοποιεία.

Σε μικρή απόσταση, βρίσκεται η θάλασσα. Υπάρχει μία τεράστια σε μήκος αμμώδης παραλία, όπου κοντά έχει χτιστεί οικισμός από κατοίκους του Παλαιοχωρίου και της Γαστούνης.
Επίσης, κοντά στη θάλασσα βρίσκεται και το "Περιαστικό Δάσος Παλαιοχωρίου", που αποτελείται κυρίως από πεύκα. 
Πλησίον του δάσους βρίσκεται πεδίο βολής των αεροσκαφών της 117 Π.Μ. της Πολεμικής Αεροπορίας. Ο θόρυβος από τα μαχητικά και τις βολές τους, αλλά και ο κίνδυνος ατυχήματος (στο παρελθόν, (έχουν πέσει πολλές φορές βλήματα στο χωριό, χωρίς ευτυχώς θύματα), έχει αναγκάσει τους κατοίκους να προβούν σε διαμαρτυρίες και απαιτήσεις για απομάκρυνση του πεδίου βολής.

## Πληθυσμός

*1981: 312
*1991: 359
*2001: 394

Κατηγορία:Χωριά της περιφερειακής ενότητας Ηλείας
Κατηγορία:Δήμος Πηνειού